Termini de presentació de sol·licituds: del 23 de maig al 20 de juny de 2019, ambdós inclosos.
Per emplenar la sol·licitud, la persona interessada ha de fer constar les dades personals i de contacte, i totes les dades necessàries de participació en el procés, tenint en compte les indicacions següents:
Torn de participació: es pot participar per un únic torn que cal seleccionar entre lliure accés o promoció interna.
Titulació: s'ha d'indicar la titulació que s'al·lega com a requisit de participació en el procés.
Adaptació i via de reserva: els aspirants que tenen una discapacitat reconeguda igual o superior al 33% que vulguin acollir-se a la via de reserva i/o demanar adaptació de les proves, ho han de fer constar a la sol·licitud.
Llengua catalana: cal fer constar el nivell de coneixements de llengua catalana i l'organisme emissor del document acreditatiu.
En cas que s'estigui en possessió del nivell C1 (requerit per participar en el procés), i del nivell C2, o equivalents, és preferible fer constar el nivell C2 a la sol·licitud.
Exempcions i bonificacions: si es vol fer constar algun dels supòsits d'exempció o bonificació en el pagament de la taxa, cal marcar la casella corresponent de la sol·licitud, i, en els casos de bonificació, cal fer constar el número del títol de família nombrosa de categoria general o especial, o de família monoparental, així com la data final de validesa.
Documentació justificativa del compliment del requisits per participar en la convocatòria, o de les situacions o condicions que es declaren en la sol·licitud:
Segons estableix la base específica 3, amb la sol·licitud, les persones aspirants donen el consentiment al tractament de les dades de caràcter personal necessàries per prendre part en la convocatòria i per a la resta de la tramitació del procés de selecció, d'acord amb la normativa vigent, així com perquè l'òrgan convocant i el Tribunal Qualificador facin les comprovacions i les acreditacions d'ofici, de manera que no hagin de presentar cap documentació.
Els aspirants que no autoritzin la comprovació de les situacions que donen dret a l'exempció o a la bonificació de l'import de la taxa d'inscripció hauran de presentar la documentació acreditativa de les situacions al·legades dins el termini de presentació de sol·licituds, a l'Oficina de Selecció de Personal de la Direcció General de Funció Pública, preferiblement amb l'imprès de sol·licitud telemàtica, que permet enviar annexada documentació justificativa d'aquestes situacions.
Les persones que participin per la via de reserva poden autoritzar l'òrgan convocant a sol·licitar a la Direcció General de Protecció Social del Departament de Treball, Afers Socials i Famílies (o de l'òrgan competent equivalent de la resta de comunitats autònomes) l'informe d'acreditació de condicions i d'adaptacions per a la realització de les proves i/o adaptació del lloc de treball.
En qualsevol cas les persones aspirants poden adjuntar amb la sol·licitud d'admissió la documentació acreditativa de les dades que s'hi declaren a través de l'apartat Documentació annexa de l'imprès de sol·licitud.
Les persones aspirants han de reunir els requisits descrits en el punt 2 de les bases generals (Resolució GAP/1644/2007, de 28 de maig, de la directora general de Funció Pública: DOGC núm. 4898, de 6.6.2007; correcció d'errada al DOGC núm. 4912, de 26.6.2007), modificades per la Resolució GAP/2765/2007, de 10 de setembre, DOGC núm. 4970, de 18.9.2007) i en la normativa de funció pública d'aplicació general, així com els requisits que s'estableixen en la base 2 de la convocatòria d'aquest procés i que es detallen a continuació:
- Titulació: títol universitari oficial de grau, diplomatura en treball social o assistent social.
Important: a la sol·licitud telemàtica d'admissió en el procés, les persones que tinguin l'antic títol d'assistent social han de seleccionar la diplomatura en treball social (amb la qual s'equipara a efectes professionals).
- Llengua catalana: tenir els coneixements de nivell de suficiència de català (C1) o superior.
Les publicacions oficials relatives a la convocatòria es realitzen a través del Tauler d'anuncis de la Seu electrònica de la Generalitat de Catalunya, e-Tauler.
Aquestes publicacions, així com la resta d'actes que se'n derivin, els continguts informatius i els models de documents a què fan referència aquestes bases es poden consultar en l'apartat de Funció Pública del web del Departament de Polítiques Digitals i Administració Pública.
A través dels apartats "Les meves gestions" o "La meva carpeta" del web de Tràmits gencat, les persones aspirants poden obtenir informació actualitzada i individualitzada sobre la seva participació en el procés de selecció.
Les persones aspirants han de presentar preferentment els seus escrits o la seva documentació mitjançant Petició Genèrica del Registre Electrònic de la Seu Electrònica de la Generalitat de Catalunya, A l'assumpte de la petició genèrica cal identificar expressament el número de registre d'aquesta convocatòria (237) i el motiu de presentació, i adreçar-la a l' Oficina de Selecció de Personal del Departament de Polítiques Digitals i Administració Pública (subtema "oposicions").
El pagament de la taxa es pot fer pels mitjans que s'indiquen a continuació:
En línia: amb targeta bancària, a Tràmits gencat, un cop tramesa la sol·licitud telemàtica, emplenant directament l'apartat "Mitjançant targeta de crèdit/dèbit".
Carta de pagament: es pot utilitzar aquest mitjà quan es fa la inscripció telemàticament a Tràmits gencat.
La carta de pagament s'ha d'imprimir i la taxa s'ha d'abonar a través dels caixers automàtics de qualsevol oficina de l'entitat col·laboradora Caixabank, S.A.
De manera excepcional, mitjançant transferència bancària, ingrés en compte o gir postal o telegràfic.
Si no es fa el pagament per algun dels mitjans esmentats en els apartats anteriors, es pot fer l'ingrés en el compte núm. ES75 2100 3000 1622 0162 8357.
S'hi ha de fer constar el nom i els cognoms, l'import de la taxa i el número de registre de la convocatòria.
La manca de pagament, el pagament incomplet de la taxa o la no-acreditació a efectes d'exempció, determinarà l'exclusió de la persona sol·licitant en les llistes definitives d'aspirants admesos i exclosos.
En cap cas el pagament a l'entitat col·laboradora no substitueix el tràmit de presentació de la sol·licitud dins el termini establert i en la forma escaient.
La resolució per la qual s'aprova la llista provisional de persones admeses i excloses es publica en el Diari Oficial de la Generalitat de Catalunya i en el Tauler electrònic de la Generalitat de Catalunya.
Les persones aspirants disposen d'un termini de 10 dies, comptats a partir de l'endemà de la publicació de la resolució esmentada, per presentar davant la directora general de Funció Pública les esmenes dels defectes de la seva sol·licitud inicial, o per adjuntar la documentació requerida a la convocatòria.
Les persones aspirants que, en el termini assenyalat, no esmenen l'exclusió o al·leguen l'omissió, i no justifiquen el seu dret a ser incloses en la relació de persones admeses, són definitivament excloses del procés selectiu.
Transcorreguts 15 dies des de la finalització del termini per fer esmenes a les llistes provisionals, es publicarà en el DOGC i en el Tauler electrònic de la Generalitat de Catalunya la resolució per la qual s'aprova la llista definitiva de les persones admeses i excloses.
Aquesta resolució establirà el lloc, dia i hora de la convocatòria a la realització dels exercicis de la primera prova.
Les persones aspirants poden accedir a la informació actualitzada i individualitzada sobre la seva participació en cada moment del procés de selecció, a través de l'apartat "Les meves gestions" (o "La meva carpeta" si es tramita la sol·licitud mitjançant identificació digital).